SKRIFTLIG FORESPØRGSEL P-3173/01

af Erik Meijer (GUE/NGL) til Kommissionen

(12. november 2001)

Om: Kommissionsmedlemmers erhvervelse af forhåndsviden om en tjenestelig undersøgelse af mulige uregelmæssigheder

I slutningen af. august er der tjenesteligt i Kommissionen indledt en omfattende og grundig undersøgelse jf. skriftlig forespørgsel E-2315/01(1) af Bart Staes og undertegnede på grund af tegn på uregelmæssigheder i Kommissionens tjenestegrene. Denne meget fortrolige undersøgelse er nu genstand for en udredning foretaget af OLAF og enheden for disciplinære spørgsmål. Anser Kommissionen det for korrekt, hvis et af dens medlemmer på forhånd ønsker at råde over en kopi at dette notat, og dette endog inden de kompetente tjenestegrene har foretaget de nødvendige verificerende handlinger?

Hvorledes påtænker Kommissionen, for det tilfælde, at et af dens medlemmer faktisk har anmodet om og modtaget forudgående orientering om denne tjenestelige undersøgelse, at undgå, at data, der vedrører kommissionsmedlemmers eller tjenestemænds handlinger, på forhånd kommer til at cirkulere via medlemmers kabinetter, eller at medlemmer allerede på forhånd kan forsvare sig mod fortolkninger af hændelser, der eventuelt kan være negative for dem?

Kan Kommissionen oplyse, om et af dens medlemmer faktisk har anmodet om og modtaget forhåndsoplysninger om denne tjenestelige undersøgelse, og om det pågældende medlem også nævnes ved navn i den pågældende undersøgelse?

(1) EFT C 93 E af 18.4.2002, s. 106.

Svar afgivet på Kommissionens vegne af Neil Kinnock

(19. december 2001)

I modsætning til hvad det ærede medlem anfører i sin forespørgsel, er det omtalte memorandum ikke resultatet af en officiel undersøgelse. Og som forfatteren til undersøgelsen har erkendt, er der tale om en sag, der indeholder påstande om mulige uregelmæssigheder, udarbejdet af en tjenestemand fra Kommissionen, der udfører sin pligt til at rapportere om sådanne uregelmæssigheder. Sagen gennemgås grundigt af Det Europæiske Kontor for Bekæmpelse af Svig (OLAF) og den specialiserede enhed under Kommissionens generaldirektorat for personale og administration.

Som det fremgår af forespørgslen, var det ærede medlem et af otte medlemmer, der skrev til både næstformanden for Kommissionen med ansvar for personale og administration og til kommissæren med ansvar for OLAF den 11. juli 2001 for at anmode dem om at sikre, at forfatteren til memorandummet fik tilladelse til at færdiggøre dette dokument. I sit brev fastslog det ærede medlem, at forfatteren til memorandummet mente, at det ville være forkert ikke at give kommissærerne med ansvar for OLAF og personale og administration mulighed for at sætte sig ind i disse sager og behandle de rejste problemer. Det ærede medlem syntes at være enig heri og sagde, at han var sikker på, at forfatterens eneste formål var at give disse kommissærer mulighed for at finde en varig løsning på problemerne, og at rapporten kunne vise sig at være vigtig for kommissærerne i deres forsøg på at finde en varig løsning på de pågældende problemer. På denne baggrund vil det ærede medlem nok være enig i, at kommissæren nødvendigvis måtte informeres om udviklingen for at kunne sætte sig ind i disse sager og behandle de rejste problemer.

Behovet for oplysninger forstærkes af, at det i henhold til Kommissionens beslutning af januar 1998 om udøvelse af de beføjelser, som personalevedtægten tillægger ansættelsesmyndigheden, er kommissæren med ansvar for personale og administration, der er ansvarlig for ansættelsen af visse højtstående embedsmænd og derfor også for enhver beslutning i forbindelse med eventuelle disciplinære foranstaltninger vedrørende disse. Når der fremkommer beskyldninger mod embedsmænd, får kommissæren derfor nødvendigvis automatisk de relevante oplysninger, og det sker således ikke på grund af en anmodning eller som følge af forsøg på eller hensigt om at påberåbe sig førsteret.

Da alt relevant materiale tilstilles OLAF, og da OLAF's undersøgelser af materialet i henhold til forordningen af 1999 og Kommissionens gennemførelsesbeslutning foregår uafhængigt af enhver person eller organisation, så hverken er eller kan kommissæren eller nogen anden person være i en sådan position, at han kan tiltage sig eller på anden vis gribe ind i undersøgelsen eller de henstillinger, der måtte være resultatet af den. Derudover ville ingen kommissær bringe sig i en sådan position.

Både generaldirektøren for personale og administration og direktøren for OLAF er bekendt med navnene på de meget få personer, der har et eksemplar af memorandummet, og disse personers besiddelse af et eksemplar nødvendiggøres og er fuldt berettiget af hensyn til deres særlige opgaver. Kommissionen afviser på det skarpeste antydninger om, at nogen af dens medlemmer eller disses medarbejdere skulle forsøge at afsløre oplysninger indeholdt i dette dokument eller på anden måde skade undersøgelsen. Der er derfor ikke grundlag for en sådan påstand eller indblanding.

Der vil blive taget beslutning om eventuelle formelle undersøgelser på tilbørlig vis, når indholdet af memorandummet er blevet kontrolleret af OLAF og generaldirektoratet for personale og administration.